اجوکے پاکستان چ ریلوے دا مُڈھ 13 مئی 1861 نوں رکھیا گیا جد کراچی توں کوٹری 169 کلومیٹر ریلوے لائن دا افتتاح ہویا۔ 24 اپریل 1865 نوں لہور - ملتان ریلوے لائن نوں ٹریناں دی آمدورفت لئی کھول دتا گیا۔ 6 اکتوبر 1876ء نوں دریائے راوی, دریائے چناب تے دریائے جہلم دے اُتے پُلاں دی تعمیر مکمل ہو گئی تے لہور - جہلم ریلوے لائن نوں کھول دتا گیا۔ 1 جولائی 1878 نوں لودھراں - پنوعاقل 334 کلومیٹر لمبی ریلوے لائن دا افتتاح ہویا۔ 27 اکتوبر 1878ء نوں دریائے اِنڈس دے لہندے کنڈھے اُتے کوٹری توں سکھر براستا دادو تے لاڑکانہ ریلوے لائن نوں ٹریناں دی آمدورفت لئی کھول دتا گیا۔ سبی تک ریلوے لائن بچھاوݨ دا کم جنوری 1880 چ مکمل ہویا۔ اکتوبر 1880 چ جہلم - راولپنڈی 115 کلومیٹر لمبی ریلوے لائن نوں ٹریناں دی آمدورفت لئی کھول دت گیا۔ 1 جنوری 1881 نوں راولپنڈی - اٹک دے وچکار 73 کلومیٹر لمبی ریلوے لائن نوں کھول دتا گیا۔ 1 مئی 1882ء نوں خیرآباد کنڈ - پشاور 65 کلومیٹر لمبی ریلوے لائن دی تعمیر مکمل ہو گئی۔ 31 مئی 1883 نوں دریائے اِنڈس اُتے اٹک پُل دی تعمیر مکمل ہوݨ مگروں پشاور - راولپنڈی نال ریل دے ذریعے جُڑ گیا۔